Nas Daily

**Nuseir Yassin** (arabisk: نصير ياسين; hebraisk: נוסייר יאסין; født ) er en israelsk-palestinsk vlogger, kjent som **Nas Daily**, med kanaler på de sosiale mediene Youtube, Facebook, TikTok og Instagram. Han ble særlig kjent for å ha lastet opp 1000 daglige, ett minutt lange videoer.

## Oppvekst og utdanning
Yassin ble født i Arraba i Israel. Han er den nesteldste i en søskenflokk på fire. Familien hans er muslimske arabere av palestinsk avstamning. Han har israelsk statsborgerskap. Yassin har omtalt seg selv som palestinsk-israelsk. I et intervju han ga i august 2022 beskrev han imidlertid seg selv som israelsk-palestinsk.

Hans mor er lærer og faren er psykolog. Yassins morsmål er palestinsk-arabisk. Han snakker behersker også engelsk og hebraisk som andrespråk. Han ble oppdratt som muslim, men som voksen har han uttalt at han anser seg som en ikke-religiøs muslim.

Som nittenåring begynte Yassin å studere ved Harvard University i USA. Han fikk studieplass etter å ha skrevet en søknad der han beskrev sin kamp som etnisk araber født i Israel for å realisere drømmene sine. I 2014 gikk han ut fra Harvard med en grad i økonomi og sidefag i informatikk.

## Karriere
Mens han studerte ved Harvard utviklet og lanserte Yassin en betalingsregistreringstjeneste og en søkemotor for sosiale medier.

I september 2014 begynte han å jobbe som programvareutvikler for Venmo, en mobil betalingstjeneste eid av PayPal.

### Facebook
I 2016 sa Yassin opp jobben i Venmo og bestemte seg for å utforske verden samtidig som han dokumenterte sine reiser og opplevelser på film. Som ledd i dette etablerte han videoproduksjonsselskapet Nas Daily Corporatio og Facebook-siden *Nas Daily*, hvor han daglig la ut en video på ett minutt i 1000 dager. Etter å ha møtt Facebook-grunnlegger Mark Zuckerberg i 2018, ble *Nas Daily* oppgradert til «show»-status, og i september 2018 hadde siden hans samlet over 8 millioner følgere. I november samme år hadde dette tallet steget til over 10 millioner.

Alle Yassins ett minutt lange daglige videoer ble lagt ut på Facebook. Yassin uttalte i 2017 at det var mange årsaker til at han ikke la ut videoene på YouTube, deriblant at vennene hans ikke brukte den plattformen.

### YouTube
I 2019 begynte han å laste opp gamle videoer av seg på sin offisielle YouTube-kanal *Nas Daily Official*. Videoene er tatt med et speilreflekskamera med tilkoblet mikrofon, og blir deretter redigert før de slippes neste dag. I gjennomsnitt tar hver video rundt seks timer å filme og tre timer å redigere. I begynnelsen var temaene for Yassins video forslag gitt av Facebook-følgerne hans. Hver video ble avsluttet med slagordet: «That’s one minute, see you tomorrow!»

Yassins samarbeidspartnere inkluderte hans daværende kjæreste Alyne Tamir, en amerikansk israelsk videoskaper med mormonsk og jødisk bakgrunn, og Agon Hare, en videoblogger og musiker fra Polen.

På grunn av at videoene er populære blant et ikke-engelsktalende publikum, tilbys undertekster på forskjellige språk, som urdu, tyrkisk, thai, indonesisk, japansk, hindi, kinesisk og arabisk.

### Etter ''Nas Daily''
Yassin fullførte den 1000-daglige videoreisen den 5. januar 2019, og avsluttet den siste videoen med slagordet: «That's one minute, see you soon». Den 1. februar 2019 begynte han å lage én video i uken, og opplyste at han kom til å legge ut ukentlige videoer i 100 uker, frem til begynnelsen av 2021.

Etter å ha bodd en tid i Singapore flyttet han til Dubai. Den 5.&nbsp;november 2019 debuterte han som forfatter da boken *Around the World in 60 Seconds: The Nas Daily Journey* ble utgitt.

I 2020 opprettet Yassin *Nas Academy*, som er en skole for videoskapere, og *Nas Studios*, som er et videoproduksjonsstudio. Han publiserte også ut en rekke podcast-episoder.

### Kontroverser
I 2021 avpubliserte Nas Academy et nettkurs med tatovøren Whang-Od, som tilhører urfolksgruppen Kalinga på Filippinene. Avpubliseringen skjedde etter at Whang-Ods barnebarn gikk ut og erklærte at Whang-Od aldri hadde inngått noen avtale med Nas Academy. Som bevis på at han hadde tatovørens samtykke la Yassin ut en video i sosiale medier som viste at Whang-Od satte tommelavtrykket sitt på et dokument. Den nasjonale kommisjonen for urfolk i Filippinene (*National Commission on Indiginous People* – NCIP) uttalte at det å legge ut en kontrakt i sosiale medier ikke er det samme som bevis på samtykke. NCIP undersøkte deretter saken for å avklare om det var inngått gyldig kontrakt, og om Whang-Od hadde gitt et såkalt «informert samtykke». Konflikten ble løst 24. oktober 2021 etter at representanter for Nas Academy Philippines avga en formell unnskyldning til Whang-Od og til Kalinga-samfunnet i et møte som NCIP fikk i stand. Kalinga-samfunnets krav om å få kontrakten erklært ugyldig ble etterkommet av Nas Academys jurister.

## Referanser